คลังเมินเก็บภาษีรถเก่า
คลังเมินคำขอ สศอ. ไม่เก็บภาษีรถเก่า 7 ปี ส่วนน้ำตาลจะตั้งกรรมการ ดึงเอกชนร่วมถก ก่อนหาข้อสรุป
4 มิ.ย. 2559

คลังเมินคำขอ สศอ. ไม่เก็บภาษีรถเก่า 7 ปี ส่วนน้ำตาลจะตั้งกรรมการ ดึงเอกชนร่วมถก ก่อนหาข้อสรุป
นายสมชัย สัจจพงษ์ ปลัดกระทรวงการคลัง เปิดเผยว่า กระทรวงการคลังยังไม่มีแนวคิดที่จะจัดเก็บภาษีรถยนต์ที่ใช้งานเกินกว่า 7 ปี โดยคิดจากอัตราการปล่อยก๊าซคาร์บอนไดออกไซด์ตามแนวคิดของสำนักงานเศรษฐกิจอุตสาหกรรม (สศอ.) และยืนยันว่าเรื่องดังกล่าวไม่เคยมีการหารือหรือพูดถึง หากจะดำเนินการจริงก็ไม่ใช่เรื่องที่จะทำในระยะเวลาเร็วๆ นี้
นอกจากนี้ ในส่วนของความคืบหน้าการจัดเก็บภาษีน้ำหวานหรือเครื่องดื่มที่มีปริมาณน้ำตาลสูงนั้น เมื่อวันที่ 1 มิ.ย. 2559 ผู้ประกอบการในอุตสาหกรรมน้ำตาลได้เข้าพบกระทรวงการคลัง เพื่อชี้แจงข้อเท็จจริงเกี่ยวกับโครงสร้างการผลิตเครื่องดื่มที่มีน้ำตาล เนื่องจากเห็นว่ากระทรวงการคลังอาจมีข้อมูลไม่รอบด้าน หากจะมีการเก็บภาษีควรดำเนินการอย่างเท่าเทียมกัน เพราะปัจจุบันสัดส่วนการใช้น้ำตาลแต่ละอุตสาหกรรมไม่เท่ากัน เช่น อุตสาหกรรมอาหาร ใช้น้ำตาล 20-30% ของทั้งหมด อุตสาหกรรมเครื่องดื่ม 20% และอุตสาหกรรมนมใช้น้ำตาล 20-30% หากเก็บภาษีทุกอุตสาหกรรมที่ใช้น้ำตาลจะกระทบต่อเกษตรกรและผู้บริโภค
นายสมชัย กล่าวว่า นายอภิศักดิ์ ตันติวรวงศ์ รมว.คลัง ได้สั่งการให้มีการตั้งคณะกรรมการร่วมระหว่างกระทรวงการคลังกับผู้ประกอบการในอุตสาหกรรมน้ำตาลเพื่อให้ได้ข้อสรุปเกี่ยวกับการจัดเก็บภาษีน้ำหวานภายใน 1 เดือน 
“ภาคเอกชนพร้อมที่จะให้ความร่วมมือกับรัฐบาล เช่น การปรับสูตรน้ำตาลลงในเครื่องดื่มเพื่อรักษาสุขภาพของผู้บริโภค” นายสมชัย กล่าว 
อย่างไรก็ตาม ในอุตสาหกรรมที่มีการบริโภคน้ำตาลเป็นส่วนประกอบ มีหลากหลายชนิดสินค้า โดยเครื่องดื่มที่มีน้ำตาลคิดเป็น 20% อุตสาหกรรมอาหารคิดเป็น 20-30% และอุตสาหกรรมนมคิดเป็น 20-30% การจะจัดเก็บภาษีสินค้าที่มีน้ำตาลเป็นส่วนประกอบคงดำเนินการทั้งหมดไม่ได้